b'\n_START_ARTICLE_\nGintautas Gau\xc4\x8dys\n_START_PARAGRAPH_\nGintautas Gau\xc4\x8dys (1942 m. bir\xc5\xbeelio 26 d. Kamajuose, Roki\xc5\xa1kio r. \xe2\x80\x93 2019 m. liepos 10 d. Vilniuje) \xe2\x80\x93 muzikos mokytojas, vargonininkas, chorvedys, vargonininko ir chorved\xc5\xbeio Jono Gau\xc4\x8dio s\xc5\xabnus.\n_START_SECTION_\nBiografija\n_START_PARAGRAPH_\n1949\xe2\x80\x931960 m. Gintautas mok\xc4\x97si Prien\xc5\xb3 Tojoje vidurin\xc4\x97je mokykloje. Pirm\xc4\x85sias muzikos \xc5\xbeinias gavo i\xc5\xa1 t\xc4\x97vo, ir v\xc4\x97liau pavaduodavo j\xc4\xaf prie vargon\xc5\xb3, dainavo mokyklos chore ir vokaliniame ansamblyje, \xc4\xafvairiais instrumentais grojo pu\xc4\x8diam\xc5\xb3j\xc5\xb3 orkestre ir kaimo kapeloje. 1961\xe2\x80\x931968 m. su pertrauka (1962\xe2\x80\x931965 tarnavo soviet\xc5\xb3 armijoje, sub\xc5\xabr\xc4\x97 kari\xc5\xb3 pu\xc4\x8diam\xc5\xb3j\xc5\xb3 orkestr\xc4\x85), muzik\xc4\x85 studijavo Vilniaus valstybiniame pedagoginame institute (diriguoti mok\xc4\x97 A. Il\xc4\x8diukas). Studij\xc5\xb3 metais vadovavo moksleivi\xc5\xb3 ir suaugusi\xc5\xb3j\xc5\xb3 instrumentiniams ansambliams, sekmadieniais nuvykdavo \xc4\xaf Linkmen\xc5\xb3 (Ignalinos r.) ba\xc5\xbeny\xc4\x8di\xc4\x85 pavargonuoti per \xc5\xa1v. Mi\xc5\xa1ias._NEWLINE_1992\xe2\x80\x931993 m. Lietuvos muzikos akademijoje lank\xc4\x97 prof. L. Digrio ir D. Sverdiolo vadovaujamus vargoninink\xc5\xb3 kursus._NEWLINE_1968\xe2\x80\x931972 m. G. Gau\xc4\x8dys buvo Lietuvos \xc5\xa1vietimo ministerijos Pedagogikos mokslinio instituto mokslinis bendradarbis, 1975\xe2\x80\x931977 m. \xe2\x80\x9eVagos\xe2\x80\x9c leidyklos Muzikos leidini\xc5\xb3 redakcijos korektorius, 1977\xe2\x80\x931993 m. Vilniaus B. Dvariono de\xc5\xa1imtmet\xc4\x97s muzikos mokyklos mokytojas, nuo 1993 m. rudens Vilniaus \xe2\x80\x9eLyros" muzikos mokyklos mokytojas ir teorinio skyriaus ved\xc4\x97jas, 1995 m. jam suteikta vyresniojo muzikos mokytojo kvalifikacijos kategorija._NEWLINE_1968\xe2\x80\x931981 m. Vilniaus \xc5\xa0v\xc4\x8d. M. Marijos Nekalto Prasid\xc4\x97jimo ba\xc5\xbeny\xc4\x8dios vargonininkas ir choro vadovas. Chor\xc4\x85 (35-40 dalyvi\xc5\xb3) i\xc5\xa1mok\xc4\x97 sud\xc4\x97tingesni\xc5\xb3 mi\xc5\xa1i\xc5\xb3 ir giesmi\xc5\xb3 bei i\xc5\xa1trauk\xc5\xb3 i\xc5\xa1 G. F. H\xc3\xa4ndelio, W. A. Mozarto, L. van Beethoveno ir D. Bortnianskio k\xc5\xabrini\xc5\xb3, koncertavo Vilniaus, Kauno, \xc5\xa0iluvos, Kirdeiki\xc5\xb3 ir kitose ba\xc5\xbeny\xc4\x8diose. 1981\xe2\x80\x931983 m. vargonininkas ir choro vadovas \xc5\xbdie\xc5\xbemari\xc5\xb3 (Kai\xc5\xa1iadori\xc5\xb3 r.) \xc5\xa0v. Jok\xc5\xabbo ba\xc5\xbeny\xc4\x8dioje. 1983\xe2\x80\x931995 m. \xc5\xa1\xc4\xaf darb\xc4\x85 dirbo \xc5\xa0v. Edvardo ba\xc5\xbeny\xc4\x8dioje \xc5\xa0ven\xc4\x8dion\xc4\x97liuose. Su choru dalyvavo Lietuvos s\xc4\x85j\xc5\xabd\xc5\xbeio ir kituose renginiuose, sub\xc5\xabr\xc4\x97 pu\xc4\x8diam\xc5\xb3j\xc5\xb3 instrument\xc5\xb3 orkestr\xc4\x85, kuris talkino chorui per pamaldas. Choras giedojo \xc5\xa0ven\xc4\x8dioni\xc5\xb3, \xc5\xa0iluvos, Tvere\xc4\x8diaus, Daug\xc4\x97li\xc5\xa1kiu, Labanoro, Salduti\xc5\xa1kio ir Rie\xc5\xa1kut\xc4\x97n\xc5\xb3 ba\xc5\xbeny\xc4\x8diose. 1995 m. prad\xc4\x97jo talkinti t\xc4\x97vui Prien\xc5\xb3 Kristaus Apsirei\xc5\xa1kimo ba\xc5\xbeny\xc4\x8dioje, o jam mirus nuo 1998 m. tapo \xc5\xa1ios ba\xc5\xbeny\xc4\x8dios vargonininku ir choro vadovu._NEWLINE_1982\xe2\x80\x931983 m. G. Gau\xc4\x8dys vadovavo Lietuvos vargoninink\xc5\xb3 kurs\xc5\xb3 chorui prie Kauno arkikatedros bazilikos. Chor\xc4\x85 i\xc5\xa1mok\xc4\x97 J. Naujalio \xe2\x80\x9eMissa in honorem Sanctorum Vulnerum Christi" ir giesmi\xc5\xb3, koncertavo Kaune, Vilniuje ir \xc5\xa0iluvoje. 1991 m. atgaivino Lietuvos vargoninink\xc5\xb3 draugijos Vilniaus skyri\xc5\xb3 (centras Kaune prie \xc5\xa0v. Antano ba\xc5\xbeny\xc4\x8dios), yra pirmininko pavaduotojas. Suk\xc5\xabr\xc4\x97 mi\xc5\xa1i\xc5\xb3, giesmi\xc5\xb3, dain\xc5\xb3 vaikams ir pjesi\xc5\xb3 lietuvi\xc5\xb3 liaudies instrumentams.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'